เชียร์ซื้อ"จัสมิน"กำไรสูงประวัติการณ์
นักวิเคราะห์แห่เชียร์ซื้อหุ้นบริษัท จัสมิน อินเตอร์เนชั่นแนล (JAS) หลังจากบริษัทประกาศผลประกอบการงวดไตรมาสแรกออกมาดีกว่าที่คาดไว้ โดยมีกำไรสุทธิ 776 ล้านบาท เติบโต 33% จากไตรมาส 4 ปีที่ผ่านมา และเติบโต 82% จากช่วงเดียวกันของปีก่อน เนื่องจากมีรายได้รวม 2,648 ล้านบาท เพิ่มขึ้น 12% จากช่วงเดียวกันของปีก่อน แต่ลดลง 12% จากไตรมาสก่อนหน้าและให้ราคาเป้าหมายสูงกว่า 11 บาท
9 พ.ค. 2556

นักวิเคราะห์แห่เชียร์ซื้อหุ้นบริษัท จัสมิน อินเตอร์เนชั่นแนล (JAS) หลังจากบริษัทประกาศผลประกอบการงวดไตรมาสแรกออกมาดีกว่าที่คาดไว้ โดยมีกำไรสุทธิ 776 ล้านบาท เติบโต 33% จากไตรมาส 4 ปีที่ผ่านมา และเติบโต 82% จากช่วงเดียวกันของปีก่อน เนื่องจากมีรายได้รวม 2,648 ล้านบาท เพิ่มขึ้น 12% จากช่วงเดียวกันของปีก่อน แต่ลดลง 12% จากไตรมาสก่อนหน้าและให้ราคาเป้าหมายสูงกว่า 11 บาท 
บล.เมย์แบงก์กิมเอ็ง (ประเทศไทย) วิเคราะห์ว่ากำไรที่ดีขึ้นมาก ใกล้เคียงคาดการณ์ของเราที่ 744 ล้านบาท แต่ดีกว่าที่ตลาดคาดไว้ที่ 650 ล้านบาท เนื่องจากอัตรากำไรขั้นต้นเพิ่มขึ้นแรงเป็น 61% จาก 51% ในไตรมาส 4 และ 55% ในปี 2555EBITDA margin เพิ่มขึ้นแรงเป็น 53% จาก 39% ในไตรมาส 4 และ 45% ในปี 2555
อัตรากำไรที่ดีขึ้นจากรายได้ที่เพิ่มขึ้นตามลูกค้าใหม่ (Net add) ที่เพิ่มขึ้นอีก 4.3 หมื่นราย เป็น 1.26 ล้านราย ทำให้รายได้เพิ่มขึ้น แต่ต้นทุนทรงตัวเนื่องจากไม่มีการลงทุนใหม่จำนวนมากอีก หนุนอัตรากำไร ขณะที่ไม่มีรายการพิเศษขาดทุนจากการปรับโครงสร้างหนี้ และรายการหนี้สูญของทีทีแอนด์ทีอีก นอกจากนี้มีการบันทึกกำไรพิเศษจากอัตราแลกเปลี่ยน 50 ล้านบาท และหนี้สงสัยจะสูญตามปกติของธุรกิจจำนวน 39 ล้านบาท 
แนวโน้มผลประกอบการไตรมาส 2 JAS จะยังเติบโตได้ต่อเนื่อง ตามจำนวน Net add ที่เพิ่มขึ้นหนุนรายได้เติบโต ขณะที่เงินลงทุนยังทรงตัว ทำให้อัตรากำไรยังทรงตัวในระดับสูงและกำไรสุทธิยังคงเติบโต สำหรับรายได้จากบริการ FTTH คาดว่าจะยังไม่มีนัยสำคัญใน 23 ปีแรก เนื่องจากยังมี Subscriber ไม่สูง และจะเป็นปัจจัยสำคัญขับเคลื่อนการเติบโตของกำไรได้ในช่วง 3-5 ปีข้างหน้า เมื่อจำนวนฐานลูกค้าเกินกว่าระดับ 1 แสนรายได้ 
“คงประมาณการกำไรปกติปี 2556 ที่ 3,309 ล้านบาท เติบโต 55% จากช่วงเดียวกันของปีก่อนและคาดการณ์กำไรสุทธิทั้งปีเฉลี่ยต่ำกว่า 3,000 ล้านบาท ทำให้มีโอกาสในการปรับประมาณการขึ้นของตลาด หรือ Consensus ซึ่งจะเป็นโมเมนตัมเชิงบวกต่อราคาหุ้น เรายืนยันคำแนะนำ ซื้อ ราคาเป้าหมาย 12 เดือนข้างหน้า ที่ 12.40 บาท” บล.เมย์แบงก์กิมเอ็ง ระบุ
นักวิเคราะห์ บล.ธนชาต แนะนำให้ “ซื้อ” เนื่องจากเห็นว่า JAS เป็นหนึ่งในผู้ให้บริการที่ถูกที่สุด ซึ่งมี พี/อี 18.9 เท่า ในประมาณการปีนี้ และ 14 เท่า ในประมาณการปีหน้า เทียบกับการคาดการณ์การเติบโตของกำไรต่อหุ้นที่ 54% และ 35%
ทั้งนี้ JAS รายงานผลประกอบการออกมา 1Q13 JAS มีกำไรสุทธิที่ 776 ลบ. เพิ่มขึ้น 82% yy และ 25% qq, สูงกว่าที่ฝ่ายวิจัยได้ประมาณการไว้ 9% และสูงกว่าประมาณการของ Consensus 11% เนื่องจากอัตรากำไรขั้นต้นแข็งแกร่งกว่าที่คาดของธุรกิจรับเหมางาน ICT (Turnkey Business) ของบริษัทย่อย เนื่องจากมีกำไรที่สูงกว่าปกติจากการปิดงานหนึ่งโครงการ
ปัจจัยผลักดันผลกำไรสำคัญสำหรับการเติบโตของผลกำไรของ JAS ที่แข็งแกร่งคือ 1) การเพิ่มขึ้นของรายได้ 12% จากช่วงเดียวกันของปีก่อนมาอยู่ที่ 2,600 ล้านบาท 2) อัตรากำไรขั้นต้นที่เพิ่มขึ้น 3) อัตรา SG&amp;A ต่อยอดขายลดลง 4) ดอกเบี้ยจ่ายต่ำลง และ 5) อัตราภาษีเงินได้นิติบุคคลที่ลดลง 
การเปลี่ยนแปลงสัดส่วนยอดขายที่เน้นธุรกิจบรอดแบนด์ ซึ่งมีอัตรากำไรสูงและการเพิ่มขึ้นของกำไรทั้งในธุรกิจบรอดแบนด์และธุรกิจรับเหมา (Turnkey Business) ทำให้อัตรากำไรจากการดำเนินงานของ JAS สูงขึ้นจาก 27.2% ในไตรมาสแรก ปี 2555 และ 31.0% ในไตรมาส 4 ปี 2555 เป็น 36.0% ในไตรมาสแรก ปี 2556 
ขณะที่จำนวนสมาชิกของธุรกิจบรอดแบนด์เพิ่มขึ้นเป็น 1.26 ล้านสมาชิก ในปลายไตรมาสแรก ปี 2556 เพิ่มขึ้นจาก 1.21 ล้านสมาชิก ณ สิ้นปี 2555 ในขณะที่ธุรกิจ WiFi มีสมาชิกเพิ่มเป็น 4.25 แสนสมาชิก ในปลายไตรมาสแรก ปี 2556 จาก 3.53 แสนสมาชิก ณ สิ้นปี 2555
“กำไรไตรมาสแรกคิดเป็น 24% ของประมาณการทั้งปีของเรา เราเชื่อว่าแนวโน้มเติบโตของกำไรที่แข็งแกร่งของ JAS จะยังเห็นอยู่ในไตรมาสถัดๆ ไป ซึ่งมีปัจจัยสนับสนุนจากจำนวนสมาชิกบรอดแบนด์ที่เพิ่มขึ้น และ Operating Leverage Effect รวมถึงการลดอัตราภาษีเงินได้นิติบุคคล จึงยังคงแนะนำซื้อ” บล.ธนชาต ระบุ
ด้าน บล.ดีบีเอสวิคเคอร์ส แนะนำ “ซื้อ” โดยมีการปรับราคาพื้นฐานใหม่เป็น 10 บาท จากเดิมอยู่ที่ 7.40 บาท และปรับเพิ่มคาดการณ์กำไรปีนี้และปีหน้าในอัตรา 7-11% ระหว่างปี 2556-2558 เพื่อสะท้อนอัตรากำไรที่ทำได้ดีกว่าที่คาดไว้ 
“เรายังมีมุมมองที่ดีกับธุรกิจบรอดแบนด์ สำหรับการเติบโตในระยะยาว บรอดแบนด์ เราคาดว่าตลอดปีนี้กำไรโต 50% แรงผลักดันมาจากบรอดแบนด์ที่ให้อัตรากำไรสูงนั่นคือ ปลายปีนี้เป็น 79% เทียบกับ 76% ในงวดปี 2555” บล.ดีบีเอสวิคเคอร์ส ระบุ
พร้อมทั้งให้เหตุผลที่แนะนำหุ้น JAS เพราะมองเห็นแนวโน้มกำไรที่สูง ธุรกิจพึ่งพิงแต่ธุรกิจในประเทศเท่านั้น และสามารถเติบโตได้ในระยะยาว เพราะยังมีตลาดใหม่ๆ ของบรอดแบนด์ที่ยังไม่ได้รุกเข้าไป 
บล.ทิสโก้ ปรับประมาณการสำหรับกำไรปี 2556-2558 ของ JAS ขึ้น 7%, 4% และ 2% ตามลำดับ เพื่อสะท้อนการควบคุมค่าใช้จ่ายและอัตรากำไรขั้นต้นที่เพิ่มขึ้น โดยคาดว่าแนวโน้มการเติบโตยังคงดีต่อเนื่องและ ARPU มีแนวโน้มที่จะเพิ่มขึ้นจากโครงการ FTTH โดยบริษัทยังมีมุมมองในเชิงบวกต่อ JAS และเชื่อว่า JAS จะมี CAGR 31% ในช่วง 3 ปีข้างหน้านี้ 
พร้อมกันนี้ได้ปรับมูลค่าที่เหมาะสมเพิ่มขึ้นจาก 8.50 บาท เป็น 9.20 บาท คิดเป็นอัพไซส์ 16.5% จึงแนะนำซื้อหลังทำผลงานสูงเป็นประวัติการณ์